KOMMISSIONENS FORORDNING (EF) Nr. 2368/96 af 12. december 1996 om undtagelse fra og ændring af forordning (EØF) nr. 2456/93 om gennemførelsesbestemmelser til Rådets forordning (EØF) nr. 805/68 for så vidt angår offentlig intervention

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2222/96 (2), særlig artikel 6, stk. 7, og artikel 22a, stk. 3, og

ud fra følgende betragtninger:

På grund af det lave forbrug af oksekød på EF's markeder for øjeblikket må der fortsat noteres et stærkt prisfald inden for denne sektor; denne situation kræver støtteforanstaltninger;

der bør med henblik herpå fastsættes undtagelser fra bestemmelserne i Kommissionens forordning (EØF) nr. 2456/93 (3), senest ændret ved forordning (EF) nr. 2015/96 (4), for så vidt angår de licitationer, der indledes i januar, februar og marts 1997;

for at interventionen fuldt ud kan opfylde sin funktion i en alvorlig markedssituation, bør listen over støtteberettigede kvaliteter i Det Forenede Kongerige udvides; der bør endvidere som undtagelsesvis og midlertidig foranstaltning, der skal tjene til at skabe lige vilkår, indsættes supplerende bestemmelser i ovennævnte forordning, så der tillades interventionsopkøb af slagtekroppe af ungkvæg af kropsbygningsklasse S og E i de medlemsstater, hvor denne produktion er fremherskende og genstand for regelmæssige markedsprisnoteringer;

den maksimumsvægt, der er fastsat i artikel 4, stk. 2, litra h), i forordning (EØF) nr. 2456/93, var undtagelsesvis ikke gældende fra april til december; den vægtgrænse, der oprindeligt blev fastsat, bør gradvist genindføres;

ifølge bestemmelserne for indgivelse af bud er den anden og fjerde tirsdag i hver måned fastsat som frist for indgivelsen af bud; i betragtning af datoerne for helligdagene i marts 1997 bør nævnte frist af praktiske grunde ændres i marts og april 1997;

som følge af den vanskelige situation for oksekødssektoren for tiden bør det nuværende beløb for ovennævnte forhøjelse midlertidigt tilpasses den gennemsnitlige markedspris, der anvendes til at fastlægge maksimumsopkøbsprisen, for især at tage hensyn til de stigende udgifter og faldende indtægter i denne sektor;

bestemmelserne for at stille sikkerheden i form af kontant indbetaling bør præciseres, så at interventionsorganerne kan acceptere bankchecks;

i lyset af erfaringen bør interventionsorganerne bemyndiges til eventuelt at forkorte fristen for levering af produkterne for at undgå, at leveringer overlapper to på hinanden følgende licitationer;

Forvaltningskomitéen for Oksekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Uanset artikel 4, stk. 1, første afsnit, i forordning (EØF) nr. 2456/93 gældende følgende:

a) Følgende yderligere produkter kan omfattes af interventionsopkøb, selv om de ikke er medtaget i bilag III til nævnte forordning:

DET FORENEDE KONGERIGE

Storbritannien

- kategori A, klasse U2 og klasse U3

- kategori A, klasse R2 og klasse R3

- kategori A, klasse O2 og klasse O3

- kategori C, klasse U3 og klasse U4

- kategori C, klasse O3 og klasse O4

Nordirland

- kategori A, klasse U2 og klasse U3

- kategori A, klasse R2 og klasse R3.

- kategori A, klasse O2 og klasse O3

- kategori C, klasse O3 og klasse O4.

Forskellen mellem interventionsprisen for kvalitet R3 og kvalitet O4 fastsættes til 30 ECU/100 kg.

Den koefficient, der anvendes til omregning af bud, som er indgivet for kvalitet R3, til bud for kvalitet O4 fastsættes til 0,914 (midte).

b) Produkter i kategori A, der er klassificeret i S2, S3, E2 og E3, jf. EF-handelsklasseskemaet, kan omfattes af interventionsopkøb i de medlemsstater, der regelmæssigt foretager prisnoteringer for disse kvaliteter, og hvor klasse S og E i 1995 mindst udgjorde 50 % af antallet af slagtede dyr i kategori A.

De koefficienter, der anvendes til omregning mellem kvalitet R3 og kvaliteterne S2, S3, E2 og E3, fastsættes til henholdsvis 1,356, 1,304, 1,228 og 1,156 (midte).

2. Uanset artikel 4, stk. 2, i forordning (EØF) nr. 2456/93 gælder følgende:

a) Slagtekroppe og halve slagtekroppe, der stammer fra kastrerede dyr, som er opdrættet i Det Forenede Kongerige og er over 30 måneder gamle, kan ikke omfattes af interventionsopkøb.

b) Forfjerdinger, der stammer fra slagtekroppe eller halve slagtekroppe som omhandlet i nævnte stykke, kan omfattes af interventionsopkøb.

3. Uanset artikel 4, stk. 2, litra h), i forordning (EØF) nr. 2456/93 må vægten af de slagtekroppe, der er omhandlet i nævnte bestemmelse, ikke overstige følgende niveauer:

a) for slagtekroppe af dyr af kategori A og C i kropsbygningsklasse U, R og O:

- 380 kg for licitationer i januar 1997

- 370 kg for licitationer i februar 1997

- 360 kg for licitationer i marts 1997

b) for slagtekroppe af dyr af kategori A i kropsbygningsklasse S og E:

- 470 kg for licitationer i januar 1997

- 460 kg for licitationer i februar 1997

- 450 kg for licitationer i marts 1997.

4. Uanset artikel 10, første punktum, i forordning (EØF) nr. 2456/93 udløber fristen for indgivelse af bud i perioden fra 1. marts til 30. april 1997 på følgende datoer kl. 12 (Bruxelles-tid):

- i marts den anden tirsdag

- i april den første og fjerde tirsdag.

5. Uanset artikel 14, stk. 1, i forordning (EØF) nr. 2456/93:

a) første punktum, andrager forhøjelsen af den gennemsnitlige markedspris 14 ECU pr. 100 kg slagtevægt

b) andet punktum, andrager forhøjelsen af den gennemsnitlige markedspris 7 ECU pr. 100 kg slagtevægt.

Artikel 2

I forordning (EØF) nr. 2456/93 foretages følgende ændringer:

1) Artikel 12, stk. 2, affattes således:

»2. Uanset artikel 8, stk. 1 og artikel 11 i Kommissionens forordning (EØF) nr. 2220/85 stilles sikkerheden kun i form af kontant indbetaling som defineret i artikel 13 og artikel 14, stk. 1 og 3, i nævnte forordning.«

2) I artikel 16, stk. 2, indsættes følgende:

»Interventionsorganet kan desuden i forbindelse med fastlæggelsen af tidsplanen for levering som omhandlet i stk. 1, litra c), forkorte denne frist til et antal dage, der dog ikke kan være mindre end 14«.

Artikel 3

Denne forordning træder i kraft på syvendedagen for offentliggørelsen i De Europæiske Fællesskabers Tidende.

Artikel 1, undtagen stk. 4, anvendes for licitationer, der indledes i januar, februar og marts 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. december 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 296 af 21. 11. 1996, s. 50.

(3) EFT nr. L 225 af 4. 9. 1993, s. 4.

(4) EFT nr. L 269 af 22. 10. 1996, s. 16.